Príloha č. 1 súťažných podkladov

Opis predmetu zákazky, technické požiadavky

**Preprava rôznych materiálov**

**Predmet zákazky**

V súvislosti s pandémiou koronavírusu COVID-19 boli MV SR, odboru dopravy prideľované úlohy na zabezpečenie prepravy rôzneho zdravotníckeho materiálu, antigénových testov a ďalšieho materiálu a keďže sú obmedzené možnosti vlastného vozového parku, je nevyhnutné k tomu zabezpečiť prepravnú spoločnosť. K preprave uvedeného materiálu pre celé územie SR sa vyžadujú špecifické požiadavky, ako napríklad, že vozidlá majú byť schopné prevážať materiál nad 5°C, čiže musí byť prepravovaný chladiarenskými vozidlami s možnosťou vykurovania, aby nedochádzalo k znehodnoteniu materiálu. Vozidlá, ktoré tento materiál prevážajú musia mať vyhodnocovač teplôt s certifikátom, nakoľko každý druh materiálu sa má prevážať pri inej teplote.

Odbor dopravy taktiež zabezpečuje prepravu osobných ochranných pracovných prostriedkov (respirátorov, rúšok, rukavíc, štítov, ochranných oblekov...) dezinfekčných prostriedkov, certifikátov pre potreby centier podpory, okresných úradov, MOM ako aj iných rezortov (napr. ministerstvo zdravotníctva, ministerstvo školstva), ktoré síce nevyžadujú špecifické tepelné podmienky pri preprave, ale vzhľadom na ich množstvo, nedokáže ich rozvoz zabezpečiť vlastnými silami.

V prípade prevozu špecifického, najmä zdravotníckeho materiálu musia byť vozidlá prepravnej spoločnosti schopné prevážať aj materiál v rozmedzí teplôt -25°C - +20°C, čiže chladiarenskými vozidlami s možnosťou chladenia, resp. vykurovania tak, aby nedochádzalo k znehodnoteniu materiálu. Vozidlá, ktoré budú tento materiál prevážať musia mať vyhodnocovač teplôt s certifikátom.

Prepravná spoločnosť musí byť taktiež schopná zabezpečiť prepravu osobných ochranných pracovných prostriedkov, dezinfekčných prostriedkov, certifikátov a iného materiálu, ktorý nevyžaduje špecifické teplotné podmienky pri preprave podľa požiadaviek odboru dopravy.

Proces objednania prepravy a jeho uskutočnenia je veľmi dynamický a rôznorodý, väčšinou sa nedá táto služba vopred naplánovať, preto sa od dodávateľa očakáva ústretovosť a prispôsobivosť, nakoľko niekedy je potrebné zabezpečiť prevoz materiálu urgentne, najneskôr do nasledujúceho dňa od nahlásenia.

Rovnako sa môže vyžadovať preprava materiálu aj mimo územia SR.

Túto službu požadujeme zabezpečiť na obdobie 24 mesiacov a prevoz materiálu bude zodpovedať cca 225 000 km vozidlom s vyhodnocovačom teplôt a 55 000 km vozidlom bez vyhodnocovača teplôt.

Merná jednotka cena / km sa bude počítať ako skutočne prejazdené km.

**Informácie a požiadavky k predmetu zákazky**

V prípade, že by sa uchádzač cítil dotknutý vo svojich právach, t.j., že by týmto opisom dochádzalo k znevýhodneniu alebo k vylúčeniu určitých uchádzačov alebo výrobcov, alebo že tento predmet zákazky nie je opísaný dostatočne presne a zrozumiteľne, tak vo svojej ponuke môže uchádzač použiť technické riešenie ekvivalentné, ktoré svojimi kvalitatívnymi, technickými a funkčnými parametrami zabezpečí účel použitia predmetu zákazky tak, ako je uvedené v tejto časti súťažných podkladoch.

**Ďalšie informácie:**

1. Miestom plnenia, t.j. miesto poskytnutia služieb bude/budú: Útvary a zariadenia v rámci územia Slovenskej republiky a geografického územia Európy podľa vystavenej objednávky.
2. Maximálna lehota poskytnutia predmetu zákazky je 24 mesiacov odo dňa nadobudnutia účinnosti rámcovej dohody.